**ΔΕΛΤΙΟΥ ΤΥΠΟΥ**

**Παγκόσμια Μέρα Στοματικής Υγείας 20 Μαρτίου 2024**

Η Παγκόσμια Ημέρα Στοματικής Υγείας έχει καθιερωθεί από τη Διεθνή Ομοσπονδία Οδοντιάτρων (FDI) να εορτάζεται κάθε χρόνο στις 20 Μαρτίου. To σύνθημα είναι “Για μια ζωή με υγεία και χαμόγελο» και στόχο έχει να αναδείξει τη σημασία της στοματικής υγείας και την συμβολή της στην ποιότητα ζωής, στην ευεξία αλλά και στη σωματική και ψυχική υγεία του ατόμου.

Με την ευκαιρία της Παγκόσμιας Μέρας Στοματικής Υγείας οι Οδοντιατρικές Υπηρεσίες διοργανώνουν ενημερωτική εκστρατεία υπό την αιγίδα του Υπουργού Υγείας, με στόχο την προαγωγή της στοματικής υγείας.

Η εκστρατεία θα περιλαμβάνει τις ακόλουθες δράσεις και εκδηλώσεις:

* Διοργάνωση Δημοσιογραφικής διάσκεψη στα πλαίσια της Παγκόσμιας Μέρας Στοματικής Υγείας που θα πραγματοποιηθεί στις 20/3/24 ώρα 10.00 π.μ στην Αίθουσα Διασκέψεων του Υπουργείου Υγείας και στην οποία θα απευθύνει χαιρετισμό η Γενική Διευθύντρια του Υπουργείου Υγείας. Κατά την διάρκεια της δημοσιογραφικής διάσκεψης θα βραβευθούν τα παιδιά που διακρίθηκαν στο διαγωνισμό ζωγραφικής με θέμα τη Στοματική Υγεία και φοιτούν σε Δημοτικά Σχολεία στα οποία εφαρμόστηκε για πρώτη φορά φέτος το Πιλοτικό Πρόγραμμα «Βουρτσίζω τα δόντια μου στο σχολείο» σε συνεργασία με το Υπουργείο Παιδείας Αθλητισμού και Νεολαίας
* Ημερίδα με θέμα « Στοματική υγεία σε κάθε ηλικία, για υγεία και ποιότητα ζωής» στις 20/3/24 στην Αίθουσα Διασκέψεων του Υπουργείου Υγείας η οποία απευθύνεται σε οδοντιάτρους αλλά και άλλους επαγγελματίες υγείας
* Κατά τη διάρκεια της βδομάδας 18 – 22 Μαρτίου 2024 οι Κινητές Οδοντιατρικές Μονάδες των Οδοντιατρικών Υπηρεσιών θα επισκεφθούν επιλεγμένα Δημοτικά Σχολεία παγκύπρια στα πλαίσια του Προγράμματος παροχής Προληπτικής και Θεραπευτικής αγωγής σε μαθητές της Δ και Στ τάξης που φοιτούν σε σχολεία απομακρυσμένων αγροτικών περιοχών το οποίο έχει ξεκινήσει τον Μάρτιο του 2024.
* Εκδήλωση στο Cyprus Mall την Κυριακή 14/4/24 11.00-16.00 όπου λειτουργοί των Οδοντιατρικών Υπηρεσιών θα στελεχώσουν περίπτερο με σκοπό την διαφώτιση του κοινού για την στοματική υγεία

.Η καλή στοματική υγεία διαδραματίζει σημαντικό ρόλο στη διατήρηση της γενικής υγείας και της ευεξίας του ατόμου σε οποιαδήποτε ηλικία. Ενα λαμπερό και υγιές χαμόγελο προϋποθέτει ένα υγιές στόμα χωρίς φλεγμονή και οδοντικό πόνο.

Καλές συνήθειες που προάγουν ένα τρόπο ζωής μακριά από επιβλαβείς για την υγεία συνήθειες και συμβάλουν σε υψηλό επίπεδο υγείας συμπεριλαμβανομένης και της στοματικής υγείας σε κάθε ηλικία αναφέρονται πιο κάτω:

* Καλή Στοματική υγιεινή επιτυγχάνεται με καθημερινό βούρτσισμα των δοντιών με φθοριούχο οδοντόκρεμα δύο φορές την μέρα
* Τακτική επίσκεψη στον οδοντίατρο τουλάχιστον μία φορά ετησίως για έλεγχο της στοματικής κοιλότητας, προληπτική οδοντιατρική φροντίδα και έγκαιρη ανίχνευση και αντιμετώπιση τυχόν στοματολογικών προβλημάτων.
* Αποφυγή καπνίσματος: Το κάπνισμα μπορεί να οδηγήσει σε προβλήματα στο στόμα, όπως τερηδόνα, περιοδοντίτιδα και καρκίνο του στόματος.
* Υγιεινή διατροφή: Μια ισορροπημένη διατροφή που περιλαμβάνει πολλά φρούτα, λαχανικά και περιορισμένη ποσότητα ζάχαρης

Ως εκ τούτου ενθαρρύνονται οι πολίτες να αξιοποιήσουν τη δυνατότητα της δωρεάν ετήσιας επίσκεψης και παροχής προληπτικής οδοντιατρικής φροντίδας στα πλαίσια του ΓεΣΥ.

O Παγκύπριος Οδοντιατρικός Σύλλογος με την ευκαιρία της Παγκόσμιας Ημέρας Στοματικής Υγείας 2024 προτρέπει τους ιδιώτες Οδοντίατρους να προβούν εθελοντικά σε **δωρεάν εξέταση της στοματικής κοιλότητας** για την εβδομάδα από **18 μέχρι 22 Μαρτίου 2024**.

Όσοι ιδιώτες οδοντίατροι επιθυμούν να συμμετάσχουν στην πρωτοβουλία αυτή του Συλλόγου, θα πραγματοποιούν την **δωρεάν** εξέταση στα Οδοντιατρεία τους κατόπιν τηλεφωνικής διευθέτησης (ραντεβού) με τον ασθενή που το επιθυμεί.

12 Μαρτίου 2024